ભારતના આઝાદીના સાત દાયકા સુધી સત્તાના ભોગવટા પછી કોંગ્રેસ હાંફી ગઈ લાગે છે. વડા પ્રધાન નરેન્દ્ર મોદીના ‘કોંગ્રેસમુક્ત’ ભારતના મિશનનો અશ્વમેધ હવે ઈશાન ભારતનાં આઠમાંથી સાત રાજ્યોને પોતાના પડખામાં લેવામાં સફળ રહ્યા પછી દક્ષિણ ભારતને ફતેહ કરવા ભણી આગળ વધશે. હમણાં માર્ક્સવાદી મોરચાના શાસન તળે છેલ્લાં 25 વર્ષથી સતત રહેલા ત્રિપુરા રાજ્યના બે દાયકાથી મુખ્યમંત્રી રહેલા માણિક સરકારના ગઢને ધ્વસ્ત કરવામાં નરેન્દ્ર મોદી-અમિત શાહની જોડીના વડપણ હેઠળ ભાજપ-સંઘ પરિવારને સફળતા મળી. નાગાલેન્ડ અને મેઘાલયને પણ ભાજપના નેતૃત્વવાળા રાષ્ટ્રીય લોકતાંત્રિક મોરચા (એનડીએ)માં સમાવી લઈને કોંગ્રેસ અને માર્ક્સવાદી મોરચાને માત આપ્યા પછી મોદીના અશ્વમેધનો ઘોડો દક્ષિણ ભારતના કર્ણાટકને સર કરવા ભણી આગળ વધવા કૃતસંકલ્પ છે. ઈશાન ભારતનાં આઠ રાજ્યોમાંથી એકમાત્ર મિઝોરમ સિવાયનાં સાત રાજ્યો, આસામ, ત્રિપુરા, અરુણાચલ પ્રદેશ, મેઘાલય, સિક્કિમ, મણિપુર અને નાગાલેન્ડ તો મોદી-છત્ર હેઠળ આવી ચૂક્યાં છે. મિઝોરમમાં વર્ષ 2018ના અંત પૂર્વે વિધાનસભાની ચૂંટણી યોજાવાની છે અને કોંગ્રેસશાસિત આ રાજ્યને એનડીએમાં ભેળવી દેવાની દિલ્હીશ્વરની યોજના છે. ઈશાન ભારતમાં સંઘ પરિવારનું કામ દાયકાઓથી ચાલતું રહ્યું છે.